Rozhodnutie Komisie
z 22. júla 2002,
ktorým sa mení a dopĺňa rozhodnutie 97/467/ES, pokiaľ ide o králičie mäso zo Slovenska
(oznámené pod číslom dokumentu C(2002) 2730)
(Text s významom pre EHP)
(2002/614/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach pre zostavenie, na prechodné obdobie, dočasných zoznamov zariadení v tretích krajinách, z ktorých členské štáty majú povolené dovážať určité výrobky živočíšneho pôvodu, výrobky vodného hospodárstva alebo živé dvojchlopňové lastúrniky [1], naposledy zmenené a doplnené rozhodnutím 2001/4/ES [2], a najmä na jeho článok 2 (1),
keďže:
(1) Dočasné zoznamy zariadení, ktoré produkujú králičie mäso a mäso chovanej zveri, sa zostavili na základe rozhodnutia Komisie 97/467/ES zo 7. júla 1997, ktorým sa ustanovili dočasné zoznamy zariadení z tretích krajín, z ktorých členské štáty povoľujú dovozy králičieho mäsa a mäsa chovanej zveri [3], naposledy zmeneného rozhodnutím 2001/396/ES [4].
(2) Slovensko poslalo zoznam zariadení, ktoré produkujú králičie mäso, ktoré majú osvedčenie príslušného úradu o tom, že sú v súlade so zásadami spoločenstva.
(3) Preto možno ustanoviť dočasný zoznam zariadení, ktoré vyrábajú králičie mäso, pre Slovensko.
(4) Rozhodnutie 97/467/ES by sa malo primerane zmeniť a doplniť.
(5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Text v prílohe k tomuto rozhodnutiu sa pridáva k prílohe I k rozhodnutiu 97/467/ES.
Článok 2
Toto rozhodnutie je adresované členským štátom.
V Bruseli 22. júla 2002